G. Gál, poslanec: (2009-10-22):
To, že ten návrh zákona nie je dobrý, z odborného hľadiska chýbajú tam veci, ale sme v prvom čítaní. Tento návrh zákona potom pôjde do druhého čítania, pôjde do výborov. Keď máte nejaké pripomienky, je to možné uplatniť jednak vo výboroch, kde je dostatočný priestor na odbornú diskusiu a je možné tiež potom tu, v pléne v druhom čítaní predložiť vládny návrh, vládne novely alebo pozmeňujúce návrhy k tomuto, ako je to zvykom, že sa predkladajú v druhom čítaní ešte celkom nové zákony k nejakým novelám zákonov, čiže máte na to priestor. Tento argument neberiem. Neberiem to ani kvôli tomu, že tu zazneli z úst poslancov vládnej koalície, že to musíme predebatovať. Takto dopadol aj zákon o konflikte záujmov, že budeme potom rozširovať majetkové priznania, dodnes to tak nie je. To isté sa týka imunity, budeme zužovať imunitu. Neviem, koľko návrhov dala opozícia, ani jeden z nich neprešiel, dokonca neprešiel ani návrh samotného predsedu parlamentu o zúžení imunity. Takže rozprávame o politikárčení, o vytĺkaní politického kapitálu, ale to všetko je zavádzanie, tu niečo smrdí. A smrdí ochrana životného prostredia, že sa nič nerobí kvôli tomu. A hlavne vládna koalícia už by sa mala zobudiť a zobrať si troška k srdcu toto odvetvie. Už bola dnes spomenutá skládka v Pezinku. Pán Jánoš, povedali ste, že netreba, nie je možné vynechať štátne odborné úrady ohľadom ťažby. No vidíme, ako tieto orgány rokujú a prerokujú a konajú v týchto veciach. Ropovod cez Žitný ostrov. To je názorný príklad, ako sa stavia vládna koalícia k ochrane životného prostredia. Absolútne názorný príklad. A je tu ďalší príklad. Tento návrh zákona, ktorý poviete, že nebudete podporovať kvôli tomu, tomu, tomu, tomu, ale už po podpise Kjótskeho dohovoru fakt sa treba troška vážnejšie zaoberať ochranou životného prostredia. Človek je asi jediným tvorom na svete, ktorý je schopný zničiť svoje okolie. Už by bolo načase, aby sme sa spamätali. Strašne nám záleží na našich deťoch. Sme ochotní obetovať svoje zdravie, životy pre naše deti, pre budúce generácie, ale nedovolíme im, aby vyrastali v zdravom prostredí. Keď je tu, my sme tu od toho, politikárčime. Áno, sme na území, na pléne Národnej rady, áno, je to politikum. Však my sme tu od toho, aby sme robili politiku, aby sme robili pre ľudí a jeden z týchto závažných problémov dnešného sveta je práve ochrana životného prostredia. Pozrite sa len, koľko je teraz alergikov. Čo si myslíte, že to je len kvôli tomu, že máme choré gény? Nie. To je práve vplyv životného prostredia. Slovensko je krajina, kde sa ťaží o stošesť. A majú tu ťažiarenské spoločnosti Klondike. Prečo práve také odvetvie chceme rozširovať a dávať mu taký priestor, kde nikde inde nemá, z ktorého je asi taký osoh, ako aj škoda alebo nepríjemnosti. Rozvíjajme tie odvetvia, na ktoré táto krajina má svoje danosti. Spomínalo sa, že pravý urán sa má ťažiť v tých lokalitách, ktoré sú v územných plánoch vyznačené pre turistický ruch alebo odvetvie turistiky. A rozumieme tomu? Prečo to nerobíme? Dneska a zajtra máme tu zasadnutie NATO v Bratislave, kde toto stretnutie zaťaží tak celé mesto a asi tri štvrte milióna obyvateľov alebo tých ľudí, ktorí dochádzajú do Bratislavy. Prečo toto nerobíme v Tatrách, kde máme poloprázdne hotely? Máme tam blízko letisko a mohli by sme tak urobiť pre Slovensko takú dobrú službu, že prezentujeme krajinu, nielen Bratislavu. Však aká je v Bratislave nezamestnanosť? No najmenšia. Aká je životná úroveň v Bratislave? Najvyššia. A všetko tlačíme do Bratislavy. Toto stretnutie predstaviteľov obrany mohlo byť kľudne v Tatrách. Prečo to nie je tam? Troška rozvíjajme túto krajinu v širších formách a dajme priestor takým odvetviam, ktoré chránia životné prostredie. A ja podporím tento návrh zákona, tento zákon a myslím si, že nielen ho treba podporiť, ale ísť ďalej a sprísniť možnosti alebo podmienky pre ťažbu všeobecne. Ja si viem predstaviť okrem tých sprísnených kritérií aj určitú kauciu na možné ekologické katastrofy. Pozrite sa, aké ekologické katastrofy vznikli v Rumunsku, kde dopad bol aj na susedné štáty. Tá ťažobná spoločnosť vyhlásila konkurz a štát z peňazí daňových poplatníkov mohol odstrániť túto ekologickú škodu. Zisk išiel niekde do zahraničia a nám tu zostala skoro ako mŕtva Tisa z toho. Čiže ja si myslím, že nielen tento zákon je dôležitý, ale ešte ten ďalší krok. A to, že však treba to rozdebatovať. Dneska je október, budeme rokovať ešte pár dní. Koľko schôdzí bude mať ešte táto Národná rada? Už len pár. Dneska sme dostali akurát ten malý kalendárik. Keď to neprejde teraz a teraz sa nebudeme na tejto schôdzi  baviť o tomto zákone alebo o banskom zákone, tak už v tomto volebnom období nebudeme. Načo tu potom sedíme? Čakáme na voľby? Tak čakajme. Tak zbytočne vystupujeme, zbytočne robíme svoju robotu, keď už nič nechceme do júna riešiť. Ďakujem vám za pozornosť a dúfam, že moje argumenty aspoň troška zabrali. (Potlesk.)